Droogte-krisis: Boer neem glo eie leweAndries en Esti le Roux. Foto: Via Facebook Skaars nadat daar gewaarsku is dat boere in die Noord- en Oos-Kaap “totaal hulpeloos en vinnig besig is om hoop te verloor” terwyl hulle moet toekyk hoe hul vee te midde van die vernietigende droogte vrek, het dit aan die lig gekom dat ‘n boer sy eie lewe geneem het. Andries le Roux (38) van Matjiesfontein het twee weke gelede sy eie lewe geneem. Imtiaz Sooliman, hoof van die hulpverleningsorganisasie Gift of the Givers, het Donderdag gesê Le Roux was ŉ gerespekteerde lid van die gemeenskap en pa van drie pragtige kinders, onderskeidelik ses, agt en 10 jaar oud. “Hy kon dit nie langer verduur om sy gesogte diere verder te sien ly nie. Sy vrou, Esti, is gebroke en kan om verskeie redes nie teruggaan plaas toe nie.” Die organisasie het Dinsdag gesê boere in die twee provinsies gaan maande lank al gebuk onder die aanslae van die knellende droogte en ŉ boer het homself twee maande gelede te midde van die swaarkry geskiet. “ŉ Boer en sy vrou het onlangs 157 kalfies probeer red wie se ma’s te swak en ondervoed was om na hulle om te sien – slegs agt van die kalfies het oorleef. Die boer wou selfmoord pleeg,” het Sooliman gesê. Die kans dat nog boere tot hierdie desperate besluit kan oorgaan, is ŉ werklikheid. “Die boere het breekpunt bereik en is nie in staat om vir hul diere en gevolglik vir hul gesinne te sorg nie. Hulle moet toekyk hoe hul gesogte diere elke dag voor hul oë kwyn. Hulle is heeltemal hulpeloos en vinnig besig om hoop te verloor. Die diere het desperaat voer nodig. Die droogte het al die weiding verwoes.” Sooliman het gesê dringende ingryping is nodig om verdere tragedies onder die mense en diere te verhoed. Gift of the Givers het met behulp van Elizabeth Visagie, ŉ vrywilliger wat die welstand van die boere op die hart dra, ŉ tipe inbelsentrum op die been gebring in ŉ poging om voer vir die boere in te samel. “Vrygewige boere van oor die hele land skenk voer vir dié wat dit desperaat nodig het en dit word dan regverdig verdeel.” Gift of the Givers het die vervoer van verskeie vragmotors gefinansier wat honderde ton voer moet aflewer. “Ons oorweeg dit nou om ŉ vragmotor en sleepwa aan te koop wat spesifiek gebruik sal word om hierdie projek nog verder uit te brei.” Sooliman het gesê die voer wat geskenk word, sluit sojabone, gras, mielieblare, lusern en ander tipe voer in. Boorgate, watertenks, JoJo-tenks en die aanplant van nuwe voer vorm alles deel van die hulpverlening. Baie van hierdie ingrypings word deur Gift of the Givers gefinansier. Springbok, Eksteenfontein, Aberdeen en die omliggende gebiede is steeds in kritieke nood, het Sooliman gesê. Hy het vragmotor- en sleepwa-maatskappye wat kan help met die aankoop van die vragmotor en sleepwa of enige ander maatskappye wat op ŉ mede-handelsmerkbasis hiermee wil help, genooi om die organisasie te nader. Hulp kan ook verleen word deur persoonlike betrokkenheid by die projek of deur middel van finansiële skenkings. Besoek Gift of the Givers se Facebook-blad vir meer inligting en bankbesonderhede vir geldelike bydraes. * Die berig is gewysig sedert dit die eerste keer gepubliseer is.